text: Nej tak til idræt i Fredericia
  11 december 2012 kl. 16.03
  Efterspørgslen blandt forældre til pladser i idrætsbørnehaver Tafat i Fredericia falder, og derfor lægger børne- og ungeudvalget i kommunen nu op til, at børnehaven bliver lukket til sommer.
  Foreløbig er forslaget om lukning til høring.
  - Vi er nødt til at kigge på, hvor forældrene ønsker at sende deres børn i børnehave, siger udvalgsformand Peder Hvejsel (V).
  Idrætsbørnehaven har ti ubesatte pladser af 66. Kommunen har beregnet, at belægningsprocenten falder til 65 procent, når de nuværende børn i børnehaven begynder i skole.
  Kommunen har to andre idrætsbørnehaver, hvor børnene fra Tafat tilbydes plads.
  Forældrene til børn i børnehaven mener, at kommunen kan gøre en ekstra indsats for at få flere børn til at gå i idrætsbørnehave.
  Det afviser Peder Hvejsel.
  - Kommunens børnehaver har forskellige specialer, og vi kan ikke foretrække det ene frem for det andet, siger han.
  Lukningen af idrætsbørnehaven strider mod, at regeringen i den nye skolereform vil fremme gode motionsvaner.
  I Fredericia Kommunen er hvert 7. barn overvægtig, viser en kommunal undersøgelse.
  